Tagrayt: Ɣer taggara n yixef-agi amenzu, nefka-d tamuɣli xas d tamezyant ɣef umezruy n tseknawalt tamaziɣt, nwala taɣult-agi skud ttenerni seg useggas ar wayeḍ. Tamuɣli tamatut ɣef tmesalt-agi ad tt-id nseken deg waya : - Ifarisen n tallit tamezwarut gan-ten yimeskaren ijenṭiḍen ur nelli ara d isensalsanen neɣ d imesknawalen, ɣef waya isegzawalen i d-ssufɣen xusen deg aṭas n temsal imi ur lemden ara ilugan n tutlayt akken ilaq, kra seg-sen ur semgarrden ara gar tentaliyin yellan deg tutlayt tamaziɣt am J.M. Venture de paradis, - Deg tallit tis snat, xas aken yella wacu yennarnan deg yisegzawalen idyeffɣen deg tallit-agi am useskel asnilsan, acu kan uguren n yilugan n tutlayt qqimen kan akken lan, - Deg tallit tis kraḍt, isegzawalen nnernan s waṭas yarna mazal ttnernin ar ass-a imi ssawḍen suffɣen-d imawalen akked d yisegzawalen aynutlayanen.